b'\n_START_ARTICLE_\nSakari Rusama\n_START_PARAGRAPH_\nHeikki Sakari Rusama (4. huhtikuuta 1918 Viipuri \xe2\x80\x93 30. kes\xc3\xa4kuuta 2009 Helsinki) oli suomalainen eversti, joka toimi muun muassa Karjalan prikaatin komentajana ja Taistelukoulun johtajana._NEWLINE_Rusaman vanhemmat olivat Helle Rusama ja Maria Raunio. H\xc3\xa4nen puolisonsa vuodesta 1941 oli Eila Vesalainen. My\xc3\xb6s Rusaman poika Kari Rusama (s. 1942) toimi puolustusvoimien palveluksessa, vuoteen 1992 saakka._NEWLINE_Rusama tuli ylioppilaaksi Turun suomalaisesta lyseosta 1937, Kadettikouluun h\xc3\xa4n hakeutui 1939 ja suoritti Sotakorkeakoulun 1957. Talvisodassa Rusama toimi adjutanttina ja komppanianp\xc3\xa4\xc3\xa4llikk\xc3\xb6n\xc3\xa4 Jalkav\xc3\xa4kirykmentti 19:ss\xc3\xa4, jatkosodassa h\xc3\xa4n oli toimistoupseeri ja komppanianp\xc3\xa4\xc3\xa4llikk\xc3\xb6 Jalkav\xc3\xa4kirykmentti 27:ss\xc3\xa4, opetusupseeri Maasotakoulussa eli Kadettikoulussa ja komppanianp\xc3\xa4\xc3\xa4llikk\xc3\xb6 ja pataljoonankomentaja Jalkav\xc3\xa4kirykmentti 25:ss\xc3\xa4._NEWLINE_Sotien j\xc3\xa4lkeen Rusama ty\xc3\xb6skenteli toimistoupseerina 2. divisioonan esikunnassa vuodesta 1946, komppanianp\xc3\xa4\xc3\xa4llikk\xc3\xb6n\xc3\xa4 J\xc3\xa4\xc3\xa4k\xc3\xa4ripataljoona 2:ssa vuodesta 1951, opettajana Kanta-aliupseerikoulussa 1952\xe2\x80\x931955, toimistop\xc3\xa4\xc3\xa4llikk\xc3\xb6n\xc3\xa4 3. divisioonan esikunnassa vuodesta 1957 sek\xc3\xa4 Pohjois-Savon prikaatin esikunnassa pataljoonankomentajana vuodesta 1961 ja esikuntap\xc3\xa4\xc3\xa4llikk\xc3\xb6n\xc3\xa4 vuodesta 1964. Taistelukoulun opettajana Rusama toimi vuodesta 1965 ja Karjalan prikaatin komentajana vuodesta 1968. Taistelukoulua h\xc3\xa4n johti vuodesta 1971 v\xc3\xbaoteen 1977, jolloin h\xc3\xa4n erosi vakinaisesta palveluksesta._NEWLINE_Rusama ylennettiin reservin v\xc3\xa4nrikiksi 1938, v\xc3\xa4nrikiksi 1939, luutnantiksi 1940, kapteeniksi 1942, majuriksi 1955, everstiluutnantiksi 1961 ja everstiksi 1968.'